ຄະນະຜູ້ແທນຂັ້ນສູງ ກະຊວງສຶກສາທິການ ແລະ ກິລາ ລວມທັງໝົດ 4 ທ່ານ, ນຳໂດຍທ່ານ ນາງ ແສງເດືອນ ຫຼ້າຈັນທະບູນ ລັດຖະມົນຕີຊ່ວຍວ່າ ການ ກະຊວງສຶກສາທິການ ແລະ ກິລາ ໄດ້ເຂົ້າຮ່ວມກອງປະຊຸມສາກົນ ຄັ້ງທີ 4 ກ່ຽວກັບການພັດທະນາເດັກ ແລະ ຫຼຸດຜ່ອນຄວາມທຸກຍາກ ແລະ ກອງປະຊຸມລະດັບພາກພື້ນເອເຊຍ-ແປຊີຟິກ ປະຈຳປີ 2015 ກ່ຽວກັບການພັດທະນາເດັກກ່ອນໄວຮຽນ ຫວ່າງວັນທີ 21-24 ຕຸລາ ຜ່ານມາ ທີ່ນະຄອນປັກກິ່ງ ສປ ຈີນ ພາຍໃຕ້ຫົວຂໍ້: “ອິດທິພົນທີ່ປ່ຽນແປງການພັດທະນາເດັກກ່ອນໄວຮຽນ ເພື່ອການພັດທະນາທີ່ທ່ຽງທຳ”
ໂດຍມີຜູ້ແທນຈາກປະເທດຕ່າງໆ ໂດຍສະເພາະໃນຂົງເຂດເອເຊຍ-ແປຊີຟິກ ແລະ ຜູ້ແທນທີ່ເປັນຄົນຈີນປະກອບດ້ວຍ ການນຳຂັ້ນສູງຂອງ ສປ ຈີນ ແລະ ລັດຖະມົນຕີຊ່ວຍວ່າການ ກະຊວງສຶກສາຈາກ24 ປະເທດ, ເຈົ້າໜ້າທີ່ອາວຸໂສຈາກກະຊວງສຶກສາທິການ, ນັກຄົ້ນຄວ້າ, ຜູ້ຊ່ຽວຊານຈາກຂະແໜງການເສດຖະສາດ, ສັງຄົມສົງເຄາະ, ຈິດຕະສາດ, ສຸຂະພາບ ແລະ ການສຶກສາ, ຜູ້ເຮັດວຽກຕົວຈິງ ແລະ ຜູ້ປະກອບການກ່ຽວກັບສິ່ງພິມຕ່າງໆ ເພາະວ່າກຸ່ມຄົນເຫຼົ່ານີ້ ລ້ວນແຕ່ກ່ຽວພັນກັບການພັດທະນາເດັກກ່ອນໄວຮຽນເຂົ້າຮ່ວມທັງໝົດ 600 ກວ່າຄົນ.
ໂອກາດນີ້ ທ່ານ ນາງ ແສງເດືອນ ຫຼ້າຈັນທະບູນ ໄດ້ກ່າວຄຳເຫັນເນັ້ນໜັກເຖິງບົດບາດຂອງກະຊວງສຶກສາທິການ ແລະ ກິລາ ສປປ ລາວ ຕໍ່ຄວາມສຳຄັນໃນການພັດທະນາເດັກກ່ອນໄວຮຽນ ແລະ ໄດ້ກຳນົດວິໄສທັດຂອງກະຊວງສຶກສາທິການ ແລະ ກິລາ ໄວ້ຢ່າງຈະແຈ້ງ ໂດຍອີງໃສ່ວິໄສທັດໃນການພັດທະນາເສດຖະກິດ-ສັງຄົມແຫ່ງຊາດ ຮອດປີ 2020ແລະ ຮອດປີ 2030 ເດັກນ້ອຍອາຍຸ 3-5 ປີ 55 ເປີເຊັນ ແລະ ອາຍຸ 5 ປີ 80 ເປີເຊັນ ຈະໄດ້ເຂົ້າຮັບການກຽມຄວາມພ້ອມທາງດ້ານການຮຽນກ່ອນຈະເຂົ້າໂຮງຮຽນປະຖົມສຶກສາ.
ຫົວຂໍ້ການປະຊຸມຄັ້ງນີ້ ປະກອບດ້ວຍ ວາລະການພັດທະນາ 2015 ເປັນຕົ້ນໄປ, ການພັດທະນາເດັກກ່ອນໄວຮຽນ ຮອດປີ 2030, ທິດສະດີ ແລະ ນະໂຍບາຍກ່ຽວກັບນະວັດຕະກຳຂອງການພັດທະນາເດັກກ່ອນໄວຮຽນ, ມຸມມອງຂອງສາກົນໃນການພັດທະນາເດັກກ່ອນໄວຮຽນ, ຮັບປະກັນການຮຽນຮູ້ຂັ້ນຕົ້ນສຳລັບທຸກຄົນ, ການເຊື່ອມສານໂພຊະນາການເຂົ້າໃນການພັດທະນາເດັກກ່ອນໄວຮຽນ, ການຈັດຕັ້ງປະຕິບັດການພັດທະນາເດັກກ່ອນໄວຮຽນຂອງປະເທດຕ່າງໆ, ນະວັດຕະກຳ ແລະ ປະສົບການ, ການສ້າງສະໝອງທີ່ດີ ພວກເຮົາຈະແປຄວາມໝາຍຂອງປະສາດວິທະຍາໃຫ້ກາຍມາເປັນຫຼັກຖານອ້າງອີງເພື່ອຜົນປະໂຫຍດພັດທະນາການຂອງເດັກໄດ້ແນວໃດ?, ການພັດທະນາເດັກ ແລະ ການຫຼຸດຜ່ອນຄວາມທຸກຍາກ, ຄວາມສະເໝີພາບຍິງ-ຊາຍ ແລະ ການສ້າງພະລັງໃຫ້ແກ່ເດັກຍິງ, ການນຳສະເໜີກ່ຽວກັບການພັດທະນາອາຊີບຄູອະນຸບານ, ການພັດທະນາສື່ໃນການສົ່ງເສີມຜູ້ປົກຄອງເພື່ອພັດທະນາເດັກກ່ອນໄວຮຽນ ແລະ ການໃຫ້ການສຶກສາແກ່ເດັກຍິງ, ການກຽມຄວາມພ້ອມທາງດ້ານການຮຽນຮູ້ໜັງສື, ການຄິດຄຳນວນ ແລະ ການພົວພັນທາງດ້ານວັດທະນະທຳ ແລະ ສັງຄົມ.
ກອງປະຊຸມຄັ້ງນີ້ນັບເປັນກອງປະຊຸມລະດັບສາກົນຄັ້ງທຳອີດໃນການຕ້ານຄວາມທຸກຍາກແລະການພັດທະນາເດັກພາຍຫຼັງທີ່ມີການຮັບຮອງວາລະການພັດທະນາທີ່ຍືນຍົງທີ່ກຳນົດໄວ້ໃນປີ 2015 ແລະເປັນກອງປະຊຸມທີ່ມີລັກສະນະເຜີຍແພ່ນະໂຍບາຍສາກົນໃນການຈັດຕັ້ງປະຕິບັດການພັດທະນາເດັກກ່ອນໄວຮຽນໂດຍມີຈຸດປະສົງ ເພື່ອສົ່ງເສີມໃຫ້ຜູ້ແທນກອງປະຊຸມມີຄວາມເຂົ້າໃຈຮ່ວມກັນໃນການຜັນຂະຫຍາຍການຮັບຮອງວາລະການພັດທະນາທີ່ຍືນຍົງຢ່າງລະອຽດອ່ອນ ແລະ ໃຫ້ທັນເວລາເພື່ອແລກປ່ຽນປະສົບການໃນການພັດທະນາເດັກກ່ອນໄວຮຽນແລະສົ່ງເສີມເປົ້າໝາຍຂອງການຫຼຸດພົ້ນອອກຈາກຄວາມທຸກຍາກພ້ອມກັນ, ພ້ອມທັງຮັບປະກັນຈັດຕັ້ງປະຕິບັດເປົ້າໝາຍພັດທະນາສຸຂະພາບຂອງເດັກນ້ອຍແລະໄວໜຸ່ມ.
ນອກຈາກນີ້, ໃນໂອກາດເດີນທາງເຂົ້າຮ່ວມກອງປະຊຸມດັ່ງກ່າວ, ທ່ານນາງແສງເດືອນຫຼ້າຈັນທະບູນ, ພ້ອມດ້ວຍຄະນະຍັງໄດ້ລົງໄປຢ້ຽມຢາມໂຮງຮຽນອະນຸບານຕົວແບບ ເລກ 1 ທີ່ນະຄອນປັກກິ່ງເຊິ່ງເປັນໂຮງຮຽນອະນຸບານຂອງລັດແລະດຳເນີນການຈັດການຮຽນ-ການສອນ 2 ພາສາ (ຈີນ-ອັງກິດ) ແລະໄດ້ເຂົ້າຮ່ວມຟັງການລາຍງານຜົນການວິໄຈການຈັດຕັ້ງປະຕິບັດການພັດທະນາເດັກກ່ອນໄວຮຽນທີ່ກ່ຽວພັນເຖິງໂພຊະນາການ, ການອະນາໄມ, ສຸຂະພາບ, ການປົກປ້ອງແລະການສຶກສາພັດທະນາເດັກກ່ອນໄວຮຽນເຊິ່ງເປັນສິ່ງທີມີຄວາມສຳຄັນແລະເປັນພະລັງພັກດັນໃຫ້ແກ່ການພັດທະນາເດັກກ່ອນໄວຮຽນ. ດັ່ງນັ້ນກອງປະຊຸມຄັ້ງນີ້ຈຶ່ງເລັ່ງໃສ່ການໃຫ້ຄວາມສົດໃສສຳລັບເດັກທຸກຄົນ, ອິດທິພົນທີ່ປ່ຽນແປງການພັດທະນາເດັກກ່ອນໄວຮຽນເພື່ອການພັດທະນາທີ່ທ່ຽງທຳ, ລົງທຶນໃສ່ການພັດທະນາເດັກກໍ່ຄືການລຸດພົ້ນອອກຈາກຄວາມທຸກຍາກແລະ ການພັດທະນາປະເທດຊາດ.